《孟夏夜坐风雨猝过枨触往事感而作此次东坡定惠院月夜韵》
清代·王景彝

芳草未歇犹余春，羁人无聊最愁夜。晚年少梦嫌漏中，老眼看书怯镫下。

闇云初起墨屏张，骤雨忽来瓶水泻。蚁影刚停鼓翼飞，花枝已作垂头亚。

块垒填胸尚可浇，酒杯自有何须借。世情虽薄不吾欺，官事正繁喜先谢。

诸公正好博鼎钟，此翁久已同田舍。华膴都如过眼花，安闲即是老头蔗。

文欲欺人老忘丑，诗贪斗韵险不怕。所欣衰老入和平，祇有嬉笑无怒骂。

作者简介：王景彝，字琳斋，江夏人。咸丰己未举人，官永康知县。有《宝善书屋诗稿》。